Polisiemanne wat geld in huis roof, vasgetrek | Maroela Media
Drie polisiebeamptes, tussen die ouderdom van 33 en 36 jaar, is Saterdag in hegtenis geneem nadat hulle glo geld in 'n huis in Kalkbaai in Kaapstad geroof het. Hulle het glo hul mag as polisiebeamptes gebruik om die huiseienaar 'n rat voor die oë te draai.
Sers. Noloyiso Rwexana, woordvoerder van die Wes-Kaapse polisie, sê die beamptes het Donderdagaand om 23:00 toegang tot die huis in Dalebrookweg in Kalkbaai verkry deur voor te gee dat hulle die huiseienaar (klaer) oor 'n saak wil ondervra. Hulle het glo die eienaar se huis deursoek en 'n onbekende bedrag geld gebuit.
"Die beamptes het daarna die huiseienaar gedwing om Nyanga toe te ry, waar hy toe nog geld vir hulle moes onttrek," sê Rwexana. Hy sê die beamptes het die klaer se motorsleutels vir hom teruggegee en hy het teruggery huis toe.
'n Saak van huisroof is by die Muizenberg-polisiestasie aanhangig gemaak. Die polisie se ondersoek het daartoe gelei dat die drie polisiebeamptes van die Beacon Valley- wetstoepassingsdepot in verband met die huisroof in hegtenis geneem is.
Daar is ook beslag gelê op die polisievoertuig wat na bewering in die voorval gebruik is.
Die beamptes sal na verwagting Dinsdag in die hof verskyn.
Dis nou mense by wie ons veilig moet voel? Weereens dankie ANC. Dis n produk van julle ideologie en beleid.